鐵板神算董慕節仙逝 黃玉郎:如果我聽晒佢話,唔止而家嘅成就
八九十年代紅極一時的命理大師「鐵板神算」董慕節逝世,享壽101歲。原名沈均輝的董慕節,1959年到港,曾為不少名人批命,包括黃霑、倪匡等,黃霑更曾指命書字字準確。除此之外,香港漫畫界教父黃玉郎亦是他的座上客,提起「鐵板神算」董慕節,黃玉郎直言:「神仙一樣!」
黃玉郎接受《香港01》訪問時,表示與董慕節老先生早在40年前,即是在他30歲左右就已經認識。他說:「我哋叫佢董伯伯嘅,係幫我打工嘅人介紹認識。嗰時我對命理好有興趣,聽到可以搵佢算就梗係去啦!佢當年已經有好多人搵佢,佢為人好低調,唔係搵上門就會幫你數,而係要人客、熟人介紹。嗰時排期一兩月就見到,到後來就要成年先得。」
提起董慕節老先生的功力,黃玉郎形容他是「神仙一樣」,說道:「如果我聽晒佢話,唔止而家嘅成就添。舉個例子,佢打算盤,佢檯面有幾十本書,每本有一千句,佢嗰時打咗十幾分鐘一路都唔啱,直到有一句話係我出世遲咗成個月。因為我係內地出世,打返畀阿媽問,阿媽先話我真係遲咗一個月。第二句開始就講阿爸阿媽咩生肖,兄弟親人又係咩生肖。22歲結婚,所有嘢全中,連我會斷六親都好準。」
黃玉郎表示,自始之後他就與「董伯伯」建立了深厚友誼,他也會不時拜訪董慕節老先生。他說:「董伯伯仲有一樣好叻,就係算流年,即係每年年尾算明年運程。」記者問道有否每年都搵董慕節老先生算一算,黃玉郎就坦言:「呢個必須啦。」
談到另一件董慕節老先生令黃玉郎感嘆折服的事,就要數當年黃玉郎公司上市的事。他表示,未上市之前曾搵董慕節老先生批算,他說:「86年 30幾歲,公司搞上市問佢得唔得。佢批咗『熙熙攘攘萬戶共』,即係意思上市好熱鬧。結果,當年公司上市都係二,三千人申請,我嗰個真係有一萬人申請。佢非常準確,神仙一樣!多謝佢提醒晚輩,只不過佢叫我唔好去做,我就偏去做。」
董慕節老先生被稱為一代命理大師「鐵板神算」,但他的為人卻十分低調。談到他的為人,黃玉郎就說:「佢為人好隨和,好似個儒者一樣,好有文化修養,好慈祥,好似尊佛咁,光頭又肥肥哋。」對於董慕節老先生的仙逝,黃玉郎說:「懷念佢,福壽雙全,同埋我永遠都會好感謝佢咁多年嘅指點。」